Hou op om my te be’ras’Hier sit ek in nou met my hande in my hare, want Sensus 2011 dwing my om my te be‘ras’ Laat ek dit net hier in die begin duidelik sê ek is positief oor die sensus en almal moet positief deelneem. My kritiek hieronder is eerder ‘n oproep tot deelname as ŉ oproep tot apatie teenoor Sensus 2011. Enige groep wat hom onttrek aan die proses sal dit tot nadeel van hom en die land doen. Ek het met ŉ enkele vraag ŉ probleem en dit is die feit dat ek my bevolkingsgroep ingevolge ras moet kies. Is ek ŉ (swart) Afrikaan, ŉ kleurling (coloured), ŉ Indiër/Asiaat of wit? Die keuse ontafrika my aan die een kant en be‘ras’ my aan die ander kant. Slegs swart mense word ook aan die hand van Afrika beskryf. Die feit dat ek nie swart is nie, diskwalifiseer my om ‘Afrikaan’ te kies, want die sensusvorm meen jy is outomaties ŉ Afrikaan as jy swart is. Dit maak van my ŉ kolonialis, nie werklik van Afrika nie. ŉ Sensus moet tel en data insamel en nie ŉ spesifieke ideologiese benadering tot identiteit volg nie. Onderliggend aan die formulering van die sensusvraag is die ou siening binne die ANC-alliansie dat hulle veg vir swart in die algemeen en Afrikaan in die besonder. Swart in die algemeen sluit bruin en Indiër in en ‘Afrikaan in besonder’ beteken eintlik dan tradisioneel swart. Hulle onderliggende idee is dat die klassifikasie ‘Afrikaan’ aan swart mense behoort. Die res is kolonialiste van ŉ spesifieke soort. Hierdie soort ideologies gelaaide siening van identiteit hoort nie in ŉ sensusvorm nie. Wat my die meeste grief, is dat ek my bevolkingsidentiteit aan die hand van ras moet kies. My primêre identiteit is beslis nie ŉ rasse-identiteit nie, maar ŉ kulturele identiteit, en ek beskryf dit as ‘Afrikaner’, wat ook Afrika impliseer. My identiteit is oor die afgelope 350 jaar in Afrika gevorm en het ŉ voorgeskiedenis in Europa. Europa het ŉ groot invloed op die ontwikkeling van my identiteit gehad en mense uit Europa was meestal wit. Dit beteken egter nie my identiteit is wit nie, maar daar is ŉ historiese verklaring waarom my identiteit meestal deur wit mense gedeel word. Ander identiteite word weer meestal deur swart mense gedeel. In die ontwikkeling van my mense se kulturele identiteit was die mees dramatiese ingrype oorloë met ander wit mense om die Afrikaner se kulturele identiteit te beskerm. Die opbou na die Groot Trek het ŉ sterk kulturele komponent gehad: Afrikaners het hulle rug op Europa gekeer en hulle gesig na Afrika. Die keuse van die naam ‘Afrikaner’ was ŉ kulturele keuse gegrond in Afrika. My mense het ook hulle taal aan die hand van Afrika vernoem. Dit was ŉ kulturele keuse vir ŉ kontinent wat beslis nie uit ŉ rasoogpunt as ‘wit’ beskou sou word nie. As ons ons volgens ons rasidentiteit moes vernoem, sou dit aan die hand van Europa gewees het. In die Eerste Vryheidsoorlog het my mense ŉ koloniale mag suksesvol in Afrika verslaan. In die Tweede Vryheidsoorlog was dit ŉ oorlog teen wit Engelse en ŉ duur prys is daarvoor betaal. My mense het oorloë gevoer teen mense, wit en swart, maar dit was nie ter beskerming van ŉ rasidentiteit nie, maar ‘n kulturele identiteit. Die grootste historiese fout wat Afrikaners kon gemaak het, was om in die apartheidstyd die Afrikaner se historiese kulturele ontwikkeling met ŉ rasidentiteit te vermeng. Dit het ŉ mooi historiese kulturele tradisie vertroebel. Ek en baie ander Afrikaners het egter ons historiese kulturele tradisie herontdek en ek beskryf my aan die hand daarvan. Sensus 2011 wil egter hê ek moet weer be‘ras‘ word. Ek is nie lus daarvoor nie. Ek is nie wit nie, ek is ŉ Afrikaner met ŉ ontwikkelingsgeskiedenis baie ouer as apartheid. Dit is op hierdie punt wat ek met my hande in my sensushare sit. Hulle dwing my om my ras te kies. Ek kan tegnies die ‘ander’ opsie kies, maar die regering gaan hierdie selfklassifikasie gebruik om hulle maatskaplike manipulasieproses van rassetransformasie voor te sit. Indien ek nie my ras kies nie, is daar een wit mens minder in die land en as rasteikens vir maatskappye gestel word, is dit aan die hand van die land se demografie. Minder wit mense in die land beteken meer swart mense moet in die maatskappy aangestel word. Ek moet dus be‘ras’ word ter wille van die regering se rasseprogram en dan noem hulle dit nie nie-rassig.